
ДО
ОБЩИНСКИ СЪВЕТ 
ГР. ПОМОРИЕ


Д О К Л А Д Н А   З А П И С К А
от
 Иван Алексиев - Кмет на Община Поморие


ОТНОСНО: Приемане на Нов Правилник за организацията и дейността на Общинско предприятие „Социално обслужване” (ОП „СО“) гр. Поморие


УВАЖАЕМИ Г-Н ПРЕДСЕДАТЕЛ,
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

            На основание чл. 44, ал. 1 от ЗМСМА, внасям в Общински съвет – Поморие следното предложение за приемане на нов Правилник за организацията и дейността на Общинско предприятие „Социално обслужване“ гр. Поморие:

            І. Причините и мотивите за приемане на предложеното приемане на Правилник за организацията и дейността на Общинско предприятие „Социално обслужване“ гр. Поморие са следните:

Настоящият правилник е нормативен документ, на базата на който се осъществява дейността на общинското предприятие, в съответствие с изискванията на действащото законодателство и решенията на Общински съвет - Поморие. В чл. 5, ал. 2 от Правилника се добавя нова точка – т. 8  - Асистентска подкрепа (АП) гр. Поморие с капацитет 53 социални асистента, създадена с Решение № 479/28.04.2021г. на Общински съвет - Поморие, влязло в сила от 01.05.2021г. Добавя се нова алинея 3 на чл. 5 – Механизъм „Лична помощ“, финансиран по Закона за личната помощ. Броят на клубовете на пенсионера е увеличен от 14 на 15 клуба, а именно: 3 бр. в гр. Поморие („Свети Георги“, „Анхиало“ и „Трета възраст“-кв. Каменар) и по един в: гр. Каблешково, гр. Ахелой, , с. Лъка,  с. Медово, с. Бата, с. Белодол,  с. Горица,  с. Козичино,  с. Гълъбец,  с. Порой,  с. Александрово и с. Страцин - считано от 01.09.2023г., съгл. Решение № 1238/01.08.2023г на Общински съвет -Поморие.
В чл.10 (1 ) срокът за назначаване на директора от Кмета на община Поморие се променя от три на четири години, след провеждане на конкурс.
 В ОП“СО“ Поморие е извършена и извънредна тематична проверка на основание Заповед № РД–18-933/24.11.2023г. на изпълнителния директор на Агенцията за качество на социалните услуги за спазването на определените с Наредбата за качеството на социалните услуги стандарти за квалификация и професионално развитие на служителите, работещи в социалните услуги, финансирани със средства от държавния бюджет. В изпълнение на издаденото задължително предписание от ИД на АКСУ бяха променени длъжностните разписания на следните социални услуги:

1. В Преходно жилище за деца и лица с. Бата са направени следните промени:
- Трансформирани са 4 щатни бройки „социален работник в социална услуга“ и ½  щатна бройка „трудотерапевт“ в: 4 щатни бройки „сътрудник, социални дейности в социална услуга“ и ½  щатна бройка „социален работник в социална услуга , считано от 01.03.2024г.

2. В Защитено жилище за пълнолетни лица с умствена изостаналост с. Бата са извършени следните промени:
- Трансформирани са 4 щатни бройки „социален работник в социална услуга“ и ½  щатна бройка „трудотерапевт“ в: 4 щатни бройки „сътрудник, социални дейности в социална услуга“ и ½  щатна бройка „социален работник в социална услуга , считано от 01.03.2024г.

3. В Дом за пълнолетни лица с физически увреждания с. Горица са трансформирани:
-  1/2 щатна бройка „калкулант“ и 1/2  щатна бройка „социален работник в социална услуга“ в 1 щатна бройка „сътрудник, социални дейности в социална услуга“, считано от 01.03.2024г.
-  1 щатна бройка „рехабилитатор“ в 1 щатна бройка „медицинска сестра за социални дейности“, предвид тежкото здравословно състояние на потребителите и необходимостта от денонощно медицинско обслужване,  считано от 01.03.2024г.

4. В Асистентска подкрепа (АП) са добавени 53 щатни бройки социални асистента,  АП е създадена с Решение № 479/28.04.2021г. на Общински съвет -Поморие, влязло в сила от 01.05.2021г. 

5.  В  Център за настаняване от семеен тип за деца без увреждания с. Бата е трансформирана 1 щатна бройка „медицинска сестра за социални дейности“ в 1 щатна бройка “педагог“, считано от 01.01.2023г. Мотивите за това са липсата на кандидати за длъжността медицинска сестра през последните 4 години и фактът, че всички потребители са в ученическа възраст и имат необходимост от специализирана подкрепа за усвояване на учебния материал, както и от прилагане на специализиран подход за изграждане на мотивация за участие в учебния процес, за придобиване на трайни навици и системност за усвояване на учебния материал.  

6. В Център за обществена подкрепа гр. Поморие е увеличена общата численост на персонала, като е обособена втора щатна бройка „психолог‘, считано от 01.04.2022г., за да се задоволи увеличаващата се потребност от психологическа подкрепа.

7. В Център за социална рехабилитация и интеграция гр. Поморие е увеличена общата численост на персонала, като е обособена нова щатна бройка „социален работник в социална услуга“, считано от 01.01.2024г. Мотивите са трикратното увеличение на потребителите над капацитета на услугата и повишаване качеството на предоставяната услуга, както и по-голямата удовлетвореност на потребителите на ЦСРИ гр. Поморие.

8.  В Център за настаняване от семеен тип за деца и младежи с увреждания гр. Поморие е увеличена общата численост на персонала, като е обособена нова щатна бройка „социален работник в социална услуга“, считано от 01.01.2024г., съгл. Наредбата за качеството на социалните услуги . 

9. Броят на клубовете на пенсионера е увеличен от 14 на 15 клуба.

	Във връзка с докладна записка от директора на  ОП“СО“ Поморие  за отпадналата необходимост от ползване от на 1 /един/ брой транспортно средство  марка: Фиат, модел:  Дукато с рег. № А 8368 КХ е издадена Заповед № РД- 16-437/21.03.2024г. на Кмета на Община Поморие автомобилът да бъде върнат на Община Поморие и съответно да бъде предаден за стопанисване и  ползване и прехвърлен счетоводно на ОП“ОГСС“ за определен период – до влизане в сила на Решение на Обшински съвет - Поморие за изменение на Приложение № 2 на Правилника за организацията и дейността на ОП“СО“ Поморие.  Приемо-предавателният протокол за предаването,  безвъзмездното право на ползване и счетоводното  прехвърляне на автомобила марка: Фиат, модел:  Дукато с рег. № А 8368 КХ е утвърден от Кмета.	
 	През м. ноември 2022г. ОП“СО“ е придобило 1 /един/ брой транспортно средство втора употреба марка: Фолксваген, модел: Кади, рег. №  А1215РВ със средства от държавно делегираната социална услуга „Асистентска подкрепа“.

             ІІ. Цели, които се поставят с приемането на актуален Правилник за организацията и дейността на общинско предприятие „Социално обслужване“ гр. Поморие

             Целта на приемането на настоящия Правилник за организацията и дейността на ОП „СО“ гр. Поморие е актуализиране на разпоредбите му с цел по – актуално отразяване на дейността на предприятието, оптимизиране структурата на социалните услуги в съответствие с определените с Наредбата за качеството на социалните услуги стандарти за квалификация и професионално развитие на служителите, работещи в социалните услуги, финансирани със средства от държавния бюджет, което ще доведе както до по-добра организация на работата, така и до намаляване на разходите.

              ІІІ. Очаквани резултати от приемането на актуален Правилник за организацията и дейността на общинско предприятие „Социално обслужване“ гр. Поморие

             Актуализацията на Правилника на ОП „СО” ще се отрази благоприятно върху дейността на цялото предприятие. Ще се оптимизира пренасочването и изразходването на средства от общинския бюджет, както и правилно стопанисване и управление на предоставеното му имущество. Ще доведе до оптимизация на кадровото обезпечение и ефективно изпълнение на поетите задължения.

            IV. Финансови и други средства, необходими за приемането на актуален Правилник за организацията и дейността на общинско предприятие „Социално обслужване“ гр. Поморие 
  Приемането на актуален правилник за организацията и дейността на ОП „СО” не е свързано с изразходване на допълнителни финансови средства от бюджета на Общината, както и с ангажиране на допълнителни човешки ресурси.
V. Анализ на съответствие с правото на Европейския съюз

Разпоредбите в предложения проект на Правилник за организацията и дейността на Общинско предприятие „Социално обслужване” гр. Поморие са в съответствие с нормативните актове от по-висока степен, както и с тези на европейското законодателство.
            Съгласно чл. 26, ал. 3 и ал. 4 от Закона за нормативните актове проектът на Правилник за организацията и дейността на Общинско предприятие „Социално обслужване” гр. Поморие е публикуван на официалната интернет страница на Община Поморие на 30.05.2024 г., като на заинтересованите лица е предоставен 30-дневен срок да депозират своите предложения и становища по Проект на Правилник за организацията и дейността на Общинско предприятие „Социално обслужване” гр. Поморие на e-mail адрес: mayor@pomorie.bg или в деловодството на Община Поморие на адрес: гр. Поморие, ул. „Солна” № 5. В горепосочения срок не са постъпили предложения и становища по проекта.

    Предвид гореизложеното предлагам на Общински съвет - Поморие да вземе следното 

РЕШЕНИЕ:

       На основание чл. 21, ал. 1, т. 23 и ал. 2 от ЗМСМА, във връзка с чл. 76 , ал. 3 и чл. 79 от АПК, Общински съвет – Поморие 
1. Отменя Правилник за организацията и дейността на Общинско предприятие „Социално обслужване” гр. Поморие, приет с решение № 611/08.09.2021г., по протокол  № 25/ 08.09.2021г. на Общинския съвет – Поморие, изм. с Решение № 935/13.10.2022г. на Общински съвет –Поморие
2. Приема нов Правилник за организацията и дейността на Общинско предприятие „Социално обслужване” гр. Поморие 

Приложение: Проект на Правилник за организацията и дейността на Общинско предприятие „Социално обслужване” гр. Поморие


С уважение, 

ИВАН АЛЕКСИЕВ

Съгласувал: Недка Димитрова
Ст. юрисконсулт Дирекция ПНИАО 


   Изготвил: Живка Офилова
Директор ОП „СО“ Поморие 

